詩送元晦尊兄
作者：張栻
朝代：宋

paragraphs: 君侯起南服，豪氣蓋九州。
頃登文石陛，忠言動宸旒。
坐令聲利場，縮頸仍包羞。
却來卧衡門，無愧自日休。
盡收湖海氣，仰希洙泗游。
不遠關山阻，爲我再月留。
遺經得紬繹，心事兩綢繆。
超然會太極，眼底無全牛。
惟茲斷金友，出處寧殊謀。
南山對床語，匪爲林壑幽。
白雲政在望，歸袂風颼飀。
朝來出別語，已抱離索憂。
妙質貴强矯，精微更窮搜。
毫釐有弗察，體用豈周流。
驅車萬里道，中途可停輈。
勉哉共無斁，邈矣追前修。